ปัจจัยความเสี่ยง 

1.ความเสี่ยงจากการแข่งขันทางธุรกิจ

ในปี 2554 ที่ผ่านมา นอกจากการะแข่งขันจากร้านค้าปลีกทั้งรูปแบบเครือข่าย และ
ร้านค้าปลีกย่อยในแต่ละพื้นที่ที่ทางบริษัทฯ ต้องรับมือมาโดยตลอดนั้น ในปี 2554
ผู้ให้บริการโครงข่าย (Operator)
ได้ลงมาแข่งขันจำหน่ายโทรศัพท์มือถือสู่ผู้บริโภคโดยตรงกันอย่างรุนแรงมากกว่าทุกๆ ปีที่ผ่านมา
โดยใช้ข้อได้เปรียบในด้าน airtime ที่ให้บริการอยู่นำมาเป็นข้อเสนอแก่ผู้บริโภค
พร้อมทั้งสิทธิพิเศษอื่นๆ เพื่อจูงใจให้ผู้บริโภคตัดสินใจซื้อสินค้า
โดยเฉพาะในกลุ่มโทรศัพท์มือถือสมาร์ทโฟนอันเป็นสินค้าราคาสูง
ซึ่งส่งผลกระทบให้การจำหน่ายปลีกที่หน้าร้านทำได้ยากยิ่งขึ้น
อย่างไรก็ตามทางบริษัทฯได้พยายามเน้นการบริการและนำเสนอสิทธิพิเศษให้ใกล้เคียงกับผู้บริการโครงข่ายและเน้นย้ำข้อได้เปรียบที่ผู้บริโภคยังคงมีอิสระในการเลือกใช้บริการโครงข่าย
หรือใช้เลขหมายโทรศัทพ์เดิมที่มีอยู่ได้
ดังนั้นทางบริษัทฯจึงไม่ได้รับผลกระทบที่รุนแรงกับยอดจำหน่ายในสินค้ากลุ่มสมาร์ทโฟน มากนัก

นอกจากนี้ ด้วยประสบการณ์และความเชี่ยวชาญในธุรกิจของบริษัท
การคัดเลือกสินค้าเข้ามาจำหน่ายในแต่ละสาขา ความสัมพันธ์อันดีกับคู่ค้าที่มีมาอย่างยาวนาน
การมีวิสัยทัศน์และการบริหารงานอย่างมืออาชีพของผู้บริหาร
บริษัทเชื่อว่าแม้การแข่งขันในธุรกิจจะรุนแรงมากขึ้น
แต่ขีดความสามารถในการแข่งขันของบริษัทจะทำให้บริษัทยังคงสามารถแข่งขันได้ในธุรกิจ
บริษัทจึงมั่นใจว่าบริษัทจะสามารถแข่งขันได้ในธุรกิจจำหน่ายโทรศัพท์เคลื่อนที่ต่อไป
แม้ว่าการแข่งขันทางธุรกิจอาจจะมีมากขึ้นก็ตาม

2.ความเสี่ยงจากการลดลงของอัตรากำไรสุทธิ

เนื่องจากภาวะเศรษฐกิจที่ชะลอตัว ประชาชนจึงระมัดระวังในการใช้จ่ายมากขึ้น
ซึ่งส่งผลให้การแข่งขันในธุรกิจจำหน่ายโทรศัพท์เคลื่อนที่เพิ่มสูงขึ้นด้วย
โดยเฉพาะอย่างยิ่งการแข่งขันทางด้านราคา
ซึ่งนับเป็นปัจจัยสำคัญในการตัดสินใจซื้อเครื่องโทรศัพท์เคลื่อนที่ของผู้บริโภค
ผู้จำหน่ายโทรศัพท์เคลื่อนที่จึงจำเป็นต้องลดราคาเครื่องโทรศัพท์เคลื่อนที่ลง
และเนื่องจากธุรกิจการจำหน่ายโทรศัพท์เคลื่อนที่เป็นธุรกิจซึ่งมีอัตรากำไรขั้นต้นต่ำ
ดังนั้นความผันผวนของราคาจำหน่ายสินค้า
จึงอาจส่งผลกระทบต่อผลการดำเนินงานและกำไรสุทธิของบริษัทได้อย่างมีนัยสำคัญ อย่างไรก็ตาม
เพื่อลดผลกระทบดังกล่าว บริษัทได้พยายามคัดเลือกสินค้าที่มีอัตรากำไรขั้นต้นสูง
และสามารถจำหน่ายออกไปได้ในระยะเวลาอันสั้น โดยจะเห็นได้จากอัตรากำไรขั้นต้นที่เพิ่มขึ้นจาก
ร้อยละ 8.41ในปี 2553 เป็นร้อยละ 8.95 ในปี 2554

นอกจากนี้ บริษัทตระหนักถึงความเสี่ยงจากการลดลงของอัตรากำไรสุทธิดังกล่าว
จึงได้มีการดำเนินนโยบายบริหารต้นทุนสินค้า เพื่อลดต้นทุนสินค้าให้อยู่ในระดับต่ำ เช่น
การซื้อสินค้าในปริมาณมากเพื่อให้ได้รับส่วนลดจากการสั่งซื้อสินค้าหรือการชำระค่าสินค้าเป็นเงินสด
(Cash Rebate)
ในขณะเดียวกันบริษัทมีการทำการวิเคราะห์ตลาดและความต้องการของลูกค้าอย่างต่อเนื่องและสม่ำเสมอ
ทำให้แม้ว่าบริษัทจะทำการสั่งสินค้าเป็นจำนวนมากในแต่ละครั้ง
แต่สินค้าเหล่านั้นก็สามารถจำหน่ายออกไปได้ในระยะเวลาอันสั้น
เพื่อลดปริมาณสินค้าคงคลังให้อยู่ในระดับที่เหมาะสม
โดยจะเห็นได้จากปริมาณสินค้าคงคลังสุทธิที่ลดจาก 33.9 ล้านบาท ณ 31 ธันวาคม 2553
เหลือเพียง 27.2 ล้านบาท ณ 31 ธันวาคม 2554

3.ความเสี่ยงเกี่ยวกับการเสื่อมความนิยมของสินค้าคงคลัง

โทรศัพท์เคลื่อนที่เป็นสินค้าที่มีการเปลี่ยนแปลงทางเทคโนโลยีค่อนข้างรวดเร็ว
ดังนั้นผู้ผลิตโทรศัพท์เคลื่อนที่จึงมีการออกสินค้ารุ่นใหม่ ๆ สู่ตลาดอยู่ตลอดเวลา
ในขณะที่ภาวะเศรษฐกิจในปีที่ผ่านมาอยู่ในภาวะชะลอตัว
ซึ่งได้ส่งผลให้ผู้ใช้โทรศัพท์เคลื่อนที่ชะลอการเปลี่ยนเครื่องโทรศัพท์ใหม่ออกไปด้วย
บริษัทซึ่งมีรายได้หลักมาจากการจำหน่ายโทรศัพท์เคลื่อนที่
จึงมีความเสี่ยงจากการที่สินค้าคงคลังที่มีอยู่ได้รับความนิยมน้อยลง
จนทำให้บริษัทต้องจำหน่ายสินค้าที่เสื่อมความนิยมดังกล่าวในราคาที่ถูกลงกว่าปกติ
อันจะส่งผลกระทบต่อผลการดำเนินงานของบริษัทได้

บริษัทได้ตระหนักดีถึงความเสี่ยงในเรื่องดังกล่าว
จึงได้มีนโยบายควบคุมสินค้าคงคลังให้อยู่ในระดับต่ำ
โดยบริษัทสามารถลดปริมาณสินค้าคงคลังสุทธิที่ลดจากจาก 33.9 ล้านบาท ณ 31 ธันวาคม 2553
เหลือเพียง 27.2 ล้านบาท ณ 31 ธันวาคม 2554
ประกอบกับบริษัทได้มีการวิเคราะห์ตลาดและความต้องการของลูกค้าอย่างต่อเนื่องและสม่ำเสมอ
เพื่อคัดเลือกสินค้าที่เป็นที่ต้องการของตลาด และสามารถจำหน่ายออกไปได้ในระยะเวลาอันสั้น
เพื่อสามารถลดปริมาณสินค้าคงคลังให้อยู่ในระดับที่เหมาะสม
รวมทั้งการเร่งระบายสินค้าที่ล้าสมัยออกไป ซึ่งส่งผลให้บริษัทมีสัดส่วนสินค้าคงคลังที่เคลื่อนไหวช้า
ซึ่งมีอายุสินค้ามากกว่า 30 วัน อยู่ในระดับต่ำโดยมีอัตราการหมุนของสินค้าคงคลังในปี 2554
เท่ากับ 14 วัน ลดลงจากปี 2553 ที่มีอัตราการหมุนของสินค้าคงคลัง เท่ากับ 19 วัน

ทั้งนี้ เพื่อให้การควบคุมสินค้าคงคลังมีประสิทธิภาพ
บริษัทมีนโยบายในการบันทึกบัญชีเกี่ยวกับสินค้าคงคลังที่เข้มงวด กล่าวคือ (1)
บริษัทมีการบันทึกค่าเผื่อการลดลงของมูลค่าสินค้าคงคลังที่ไม่เคลื่อนไหวตั้งแต่ 3
เดือนขึ้นไปทั้งจำนวน (โดยดูจากการไม่เคลื่อนไหวของตัวสินค้าเป็นหลัก) หรือร้อยละ 100 และ
(2) การบันทึกมูลค่าสินค้าคงคลังตามราคาทุนโดยวิธีถัวเฉลี่ยเคลื่อนที่ (Moving Average
Method) หรือตามมูลค่าสุทธิที่จะได้รับซึ่งเป็นราคาตลาด (mark to market)
แล้วแต่ราคาใดจะต่ำกว่า โดยหากมีการบันทึกมูลค่าสินค้าคงคลังตามราคาตลาด
บริษัทจะบันทึกมูลค่าสินค้าคงคลังดังกล่าวตามราคาตลาดของสินค้ารุ่นนั้น ๆ
หักลบด้วยค่าใช้จ่ายที่เกี่ยวกับการขายสินค้า
ซึ่งนโยบายทางบัญชีในการบันทึกค่าเผื่อการลดลงของสินค้าคงคลังที่บริษัทใช้
จัดว่าเป็นวิธีที่เหมาะสมกับสินค้าประเภทโทรศัพท์เคลื่อนที่ที่มีการเปลี่ยนแปลงค่อนข้างเร็ว
เพื่อให้มั่นใจได้ว่ามูลค่าของสินค้าคงคลังที่แสดงในงบการเงินนั้นได้สะท้อนมูลค่าที่แท้จริงของสินค้าคงคลังดังกล่าว

4.ความเสี่ยงจากการสูญหายของสินค้าคงคลัง

เนื่องจากในปัจจุบันบริษัทมีสาขาและจุดจำหน่ายกระจายครอบคลุมพื้นที่ลดลงเหลือ 61 สาขา
แต่อาจเกิดความเสี่ยงเกี่ยวกับการสูญหายของสินค้าคงคลังในสาขาและจุดจำหน่ายต่าง ๆ ได้
อย่างไรก็ตาม บริษัทมีการตรวจสอบสินค้าคงคลังในแต่ละพื้นที่อยู่ตลอดเวลา
โดยฝ่ายตรวจสอบสินค้าคงคลัง สายงานบัญชีและการเงิน
จะมีการตรวจนับสินค้าคงคลังในแต่ละสาขาและจุดจำหน่ายเป็นประจำ
โดยไม่มีการแจ้งให้สาขาและจุดจำหน่ายทราบล่วงหน้า (Spot Check)
ซึ่งในการตรวจนับสินค้าคงคลังดังกล่าว
ผู้ตรวจสอบจะตรวจนับสินค้าคงคลังในแต่ละสาขาและจุดจำหน่าย
ทำการเปรียบเทียบกับรายงานสินค้าคงคลังทุกประเภทจากระบบ NAV นอกจากนี้
บริษัทยังมีการตรวจนับสินค้า เมื่อมีพนักงานเข้าออกในแต่ละสาขาและจุดจำหน่ายดังกล่าวทุกครั้ง

ในกรณีที่จำนวนสินค้าคงคลังในสาขาหรือจุดจำหน่ายใด ๆ ไม่ตรงกับรายงานสินค้าคงคลังจากระบบ
NAV ซึ่งตรวจสอบได้ว่าเกิดจากการทุจริตของพนักงาน
บริษัทจะทำการบันทึกการสูญหายของสินค้าดังกล่าวเป็นลูกหนี้พนักงาน
เมื่อมีการบันทึกบัญชีลูกหนี้พนักงาน
บริษัทจะทำการตั้งสำรองค่าเผื่อหนี้สงสัยจะสูญสำหรับลูกหนี้พนักงานดังกล่าวเต็มจำนวนทันที

5.ความเสี่ยงจากการไม่ได้รับการต่ออายุสัญญาเช่าพื้นที่

การที่บริษัทเป็นผู้จำหน่ายโทรศัพท์เคลื่อนที่ที่เน้นการขายปลีกผ่านสาขาเป็นหลัก
โดยมีจำนวนสาขาและจุดจำหน่ายรวมกัน 61 แห่ง ณ 31 ธันวาคม 2554
ซึ่งมีการทำสัญญาที่มีอายุสัญญา 1 ปี จำนวน 12 แห่ง และสัญญาที่อายุ 3 ปี 49 แห่ง
ส่วนพื้นที่สาขาของบริษัทที่เป็นการเช่าพื้นที่ในห้างสรรพสินค้า (Department Store) ศูนย์การค้า
(Shopping Plaza) และร้านค้าปลีกรูปแบบใหม่ (Modern Trade) เช่น Big C
ซึ่งเป็นการทำสัญญาที่มีอายุสัญญาไม่เกิน 3 ปี
ดังนั้นบริษัทจึงอาจมีความเสี่ยงจากการที่ไม่สามารถต่อสัญญาเช่าพื้นที่หรือมีค่าใช้จ่ายเพิ่มขึ้นในการต่อสัญญาเช่าดังกล่าว
ซึ่งอาจจะส่งผลกระทบต่อผลการดำเนินงานของบริษัทได้

อย่างไรก็ดี ในปัจจุบันร้านจำหน่ายโทรศัพท์เคลื่อนที่นับเป็นจุดดึงดูดลูกค้าที่สำคัญ (Anchor
Tenant) ของศูนย์การค้าและร้านค้าปลีกรูปแบบใหม่
โดยเฉพาะร้านจำหน่ายโทรศัพท์เคลื่อนที่ที่มีตราร้านค้าเป็นของตนเองและมีส่วนแบ่งการตลาดสูงเช่นเดียวกับบริษัท
ดังจะเห็นได้จากการที่บริษัทมักได้รับเชิญให้เปิดสาขา Blisstel Shop ในพื้นที่ ที่สำคัญ (Prime
Zone) ตามสาขาใหม่ของผู้ให้เช่าอยู่เสมอ
นอกจากนี้การที่บริษัทได้มีการทำสัญญาเช่าพื้นที่กับผู้ให้เช่าหลายราย ในหลายพื้นที่
โดยมีวันครบกำหนดสัญญาเช่าของแต่ละสาขาที่แตกต่างกันออกไป
ดังนั้นโอกาสที่บริษัทจะถูกปฏิเสธการเช่าต่อจากผู้ให้เช่าหลายรายในเวลาเดียวกัน
จนทำให้เกิดผลกระทบอย่างมีนัยสำคัญต่อรายได้ของบริษัทจึงเป็นไปได้น้อย
ประกอบกับการที่บริษัทมีความสัมพันธ์อันดีกับผู้ให้เช่าตลอดมา
ดังนั้นจึงเห็นได้ว่าบริษัทมีความเสี่ยงอันเกิดจากการไม่สามารถต่ออายุสัญญาเช่าจนอาจมีผลกระทบต่อผลการดำเนินงานของบริษัทอยู่ในระดับต่ำ

6. ความเสี่ยงจากความผันผวนทางการเมืองและความไม่สงบภายในประเทศ

ในปี 2553 ที่ผ่านมา การชุมนุมเพื่อเรียกร้องทางการเมืองมในย่านธุรกิจการค้าในกรุงเทพมหานคร
ส่งผลให้ธุรกิจร้านค้าในย่านดังกล่าวได้รับผลกระทบ
โดยผู้บริโภคไม่มั่นใจในความปลอดภัยและหลีกเลี่ยงการจับจ่ายในพื้นที่ที่มีการชุมนุม
ซึ่งร้านบลิสเทลได้รับผลกระทบในพื้นที่ดังกล่าวด้วยเช่นกันถึง 3 สาขา ทางบริษัทฯ
จึงได้ดำเนินการโยกย้ายสินค้าเพื่อป้องกันการสูญเสียอันเกิดจากการโจรกรรม และการเผาทำลาย
และโยกย้ายพนักงานขายไปประจำการในสาขาที่ห่างไกลจากพื้นที่การชุมชุมเป็นการชั่วคราว
ส่งผลให้บริษัทฯ สามารถลดความสูญเสียและรักษายอดจำหน่ายไว้ได้บางส่วน
ส่งผลให้ในภาพรวมของผลประกอบการทั้งปีไม่ได้รับผลกระทบมากนัก

7. ความเสี่ยงจากภัยพิบัติจากธรรมชาติ

จากสถิติและแนวโน้มการเกิดภัยพิบัติจากธรรมชาติซึ่งมีความถี่ รูปแบบ
และความรุนแรงที่เกิดมากยิ่งขึ้นโดยเฉพาะในปี 2554ที่ผ่านมา
ส่งผลให้บริษัทฯตระหนักถึงผลกระทบที่อาจมีต่อกิจการที่ดำเนินการอยู่
ดังนั้นเพื่อเป็นการป้องกันและดำเนินธุรกิจด้วยความไม่ประมาท
ทางบริษัทฯได้มอบนโยบายให้แต่ละหน่วยงานจัดทำแผนเพื่อรองรับภัยพิบัติทางธรรมชาติ
จัดหาสถานที่สำรองคลังสินค้า สถานที่ทำงาน จัดเตรียมแผนการขนย้าย และ
จัดทำแผนการสำรองฐานข้อมูลของบริษัทฯ
เพื่อพร้อมรับสถานะการณ์ที่อาจเกิดขึ้นโดยมุ่งหวังให้บริษัทฯได้รับผลกระทบจากภัยธรรมชาติน้อยที่สุด

8. ความเสี่ยงจากความผันผวนของราคาน้ำมันในตลาดโลก

ปัจจุบันสินค้าเพื่อจำหน่ายประมาณร้อยละ 80
จะถูกกระจายตรงจากคลังสินค้าของผู้จัดจำหน่ายไปยังทุกสาขาเพื่อเป็นการลดขั้นตอนการทำงานและมีความสะดวกรวดเร็วทันกับการจำหน่ายเป็นอย่างดี
ซึ่งการบริการกระจายสินค้าได้รวมอยู่ในต้นทุนสินค้าเรียบร้อยแล้ว
ทั้งนี้ยังคงมีสินค้าอีกประมาณร้อยละ 20 ซึ่งทางบริษัทฯ
ต้องใช้บริการจากบริษัทขนส่งภายนอกเนื่องจากผู้จัดจำหน่ายไม่มีบริการส่งสินค้าตรงสู่สาขา
ซึ่งในดำเนินการดังกล่าวทางบริษัทฯ
ได้พยายามควบคุมค่าใช้จ่ายสำหรับการขนส่งขั้นต่ำให้มีความเหมาะสมและประหยัดสูงสุด
แต่อย่างไรก็ตามหากราคาน้ำมันในตลาดโลกมีความผันผวนหรือมีการปรับราคาขึ้นสูงมาก
คาดว่าบริษัทฯ อาจมีภาระค่าใช้จ่ายในการกระจายสินค้าสูงมากขึ้นได้